CELEX: 32018R1504
Language: lt
Date: 2018-10-02 00:00:00
Title: 2018 m. spalio 2 d. Europos Parlamento ir Tarybos reglamentas (ES) 2018/1504, kuriuo panaikinamas Reglamentas (ES) Nr. 256/2014 dėl pranešimo Komisijai apie energetikos infrastruktūros investicinius projektus Europos Sąjungoje

15.10.2018   
               
               
                  LT
               
               
                  Europos Sąjungos oficialusis leidinys
               
               
                  L 258/1
               
            
         EUROPOS PARLAMENTO IR TARYBOS REGLAMENTAS (ES) 2018/1504
         2018 m. spalio 2 d.
         kuriuo panaikinamas Reglamentas (ES) Nr. 256/2014 dėl pranešimo Komisijai apie energetikos infrastruktūros investicinius projektus Europos Sąjungoje
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į Sutartį dėl Europos Sąjungos veikimo, ypač į jos 194 straipsnį,
         atsižvelgdami į Europos Komisijos pasiūlymą,
         teisėkūros procedūra priimamo teisės akto projektą perdavus nacionaliniams parlamentams,
         atsižvelgdami į Europos ekonomikos ir socialinių reikalų komiteto nuomonę (1),
         pasikonsultavę su Regionų komitetu,
         laikydamiesi įprastos teisėkūros procedūros (2),
         kadangi:
         
                     (1)
                  
                  
                     2016 m. balandžio 13 d. Tarpinstituciniu susitarimu dėl geresnės teisėkūros (3) Europos Parlamentas, Taryba ir Komisija susitarė bendradarbiauti, siekiant atnaujinti ir supaprastinti Sąjungos teisės aktus;
                  
               
                     (2)
                  
                  
                     siekiant sutvarkyti Sąjungos teisės aktus ir sumažinti jų skaičių, būtina nustatyti, kurie teisės aktai yra nebeaktualūs arba nebeatitinka paskirties. Panaikinant tokius teisės aktus, teisėkūros sistema išlieka skaidri, aiški ir paprasta taikyti;
                  
               
                     (3)
                  
                  
                     Europos Parlamento ir Tarybos reglamentu (ES) Nr. 256/2014 (4) reikalaujama, kad valstybės narės praneštų Komisijai apie investicinius projektus, pagal kuriuos pradėti statybos ar eksploatavimo nutraukimo darbai arba dėl kurių priimtas galutinis sprendimas dėl investavimo;
                  
               
                     (4)
                  
                  
                     pareigos pagal Reglamentą (ES) Nr. 256/2014, susijusios su pranešimu apie investicinius projektus ir tam tikros su tokiu pranešimu susijusios informacijos ir duomenų teikimu anksčiau buvo nustatytos Tarybos reglamente (ES, Euratomas) Nr. 617/2010 (5). Teisingumo Teismas panaikino Reglamentą (ES, Euratomas) Nr. 617/2010 (6) nusprendęs, kad jis turėjo būti priimtas remiantis kitu teisiniu pagrindu, tačiau jis liko galioti, kol įsigaliojo Reglamentas (ES) Nr. 256/2014;
                  
               
                     (5)
                  
                  
                     Reglamentas (ES, Euratomas) Nr. 617/2010 buvo skirtas tam, kad Komisija gautų duomenis ir informaciją apie numatomus gamybos, perdavimo ir saugojimo pajėgumų pokyčius ir apie energetikos sektorių projektus. Juo siekta Komisijai suteikti galimybę susidaryti bendrą investicijų į energetikos infrastruktūrą Sąjungoje vystymosi vaizdą;
                  
               
                     (6)
                  
                  
                     nuo tada, kai Reglamentu (ES, Euratomas) Nr. 617/2010 ir Reglamentu (ES) Nr. 256/2014 buvo nustatytos pareigos, ataskaitos buvo teiktos tris kartus – 2011, 2013 ir 2015 m. Be to, Komisija ėmėsi priemonių, kad būtų atliktas išorės tyrimas po to, kai valstybės narės tris kartus pateikė ataskaitas, pagal Reglamentą (ES) Nr. 256/2014. Taigi praėjo pakankamai laiko ir buvo įgyta pakankamai patirties, kad Komisija galėtų atlikti kritinę įrodymais pagrįstą analizę, ar Reglamentas (ES) Nr. 256/2014 davė tokių rezultatų, kokių buvo tikėtasi;
                  
               
                     (7)
                  
                  
                     2016 m. Komisija atliko Reglamento (ES) Nr. 256/2014 11 straipsnyje numatytą peržiūrą, įskaitant konsultacijas su suinteresuotosiomis šalimis, apimančias visas energetikos sektoriaus planavimo ir ataskaitų teikimo pareigas. Komisija padarė išvadą, kad didelė valstybių narių ataskaitų teikimo pareigų pagal Reglamentą (ES) Nr. 256/2014 ir valstybių narių pareigų teikti ataskaitas Europos elektros energijos perdavimo sistemos operatorių tinklo (ENTSO-E) ir Europos dujų perdavimo sistemos operatorių tinklo (ENTSOG) dalis sutampa. Taip pat tapo akivaizdu, kad gautų duomenų kokybė ir tinkamumas dažnai buvo menki ir kad tą informaciją bei duomenis Komisija jau galėjo gauti iš kitų šaltinių, kaip antai Europos perdavimo sistemos operatorių tinklų (ENTSO), dešimties metų tinklo plėtros planų (TYNDP), perdavimo sistemos operatorių ir komunalinių paslaugų įmonių metinių ataskaitų ir nacionalinių plėtros planų. Be to, pastebėta, kad Komisija turi tiesioginę prieigą prie rinkos duomenų per savo Energijos rinkos stebėjimo sistemą (EMOS);
                  
               
                     (8)
                  
                  
                     taigi Reglamentas (ES) Nr. 256/2014 Komisijos gautų duomenų ir informacijos kiekio, kokybės ir tinkamumo požiūriu nedavė tokių rezultatų, kokių buvo tikėtasi;
                  
               
                     (9)
                  
                  
                     todėl Reglamentas (ES) Nr. 256/2014 turėtų būti panaikintas,
                  
               PRIĖMĖ ŠĮ REGLAMENTĄ:
         
            1 straipsnis
            Reglamentas (ES) Nr. 256/2014 panaikinamas.
         
         
            2 straipsnis
            Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Strasbūre 2018 m. spalio 2 d.
            
               
                  Europos Parlamento vardu
               
               
                  Pirmininkas
               
               A. TAJANI
            
            
               
                  Tarybos vardu
               
               
                  Pirmininkė
               
               J. BOGNER-STRAUSS
            
         
         
            (1)  OL C 227, 2018 6 28, p. 103.
         
            (2)  2018 m. liepos 3 d. Europos Parlamento pozicija (dar nepaskelbta Oficialiajame leidinyje) ir 2018 m. rugsėjo 27 d. Tarybos sprendimas.
         
            (3)  OL L 123, 2016 5 12, p. 1.
         
            (4)  2014 m. vasario 26 d. Europos Parlamento ir Tarybos reglamentas (ES) Nr. 256/2014 dėl pranešimo Komisijai apie energetikos infrastruktūros investicinius projektus Europos Sąjungoje, kuriuo pakeičiamas Tarybos reglamentas (ES, Euratomas) Nr. 617/2010 ir panaikinamas Tarybos reglamentas (EB) Nr. 736/96 (OL L 84, 2014 3 20, p. 61).
         
            (5)  2010 m. birželio 24 d. Tarybos reglamentas (ES, Euratomas) Nr. 617/2010 dėl pranešimo Komisijai apie energetikos infrastruktūros investicinius projektus Europos Sąjungoje ir dėl Reglamento (EB) Nr. 736/96 panaikinimo (OL L 180, 2010 7 15, p. 7).
         
            (6)  2012 m. rugsėjo 6 d. Teisingumo Teismo sprendimas Parlamentas prieš Tarybą, C-490/10, ECLI:EU:C:2012:525.